Nos Garnerius decanus christianitatis diuionensis notum facimus omnibus presentes litteras inspecturis quod nos litteras inferius annotatas uidimus et diligenter inspeximus non cancellatas non abolitas nec in aliqua sui parte uiciatas et eas uerbo ad uerbum legimus quarum forma et tenor talis est. Ego Odo dominus Montis Acuti notum facio vniuersis presentem paginam inspecturis quod cum inter venerabilem virum P... abbatem sancti Stephani diuionensis ex una parte et inter B... militem de Marne ex altera questio uerteretur super quadam petia uinee que est in comba Johannis Molendinarij in manso Johannis Carpentarij, compromissum fuit huic inde in dominum Hodonem clericum de sancto Michaele et dominum Johannem Bertelais militem per quos tota controuersia pacificata fuit in hunc modum: dictus siquidem miles aquitauit penitus prenominato abbati et ecclesie sancti Stephani diuionensis supra memoratam petiam uinee saluis quatuor decim denariis censualibus de martio in martium persoluendis et mansum supradictum, abbas vero de bonis ecclesie dedit prefato militi nouem libras diuionensis monete, dicta uero composito facta fuit laudantibus et consentientibus Marcella uxore et Arnulpho filio uxoris militis supradicti, quod ut ratum et firmum maneret ad peticionem utriusque partis sigillo meo presentem paginam roboraui. Actum Diuione anno gratie m° cc° XIX°, mense februarij dominica bordarum. Nos uero supradictis litteris omnibus uisis et diligenter inspectis de uerbo ad uerbum lectis huic earum presenti transcripto, sigillum nostrum apposuimus requisiti. Datum anno Domini m° cc° quadragesimo quinto mense nouembris.